Esad Landžo oli 19-vuotias toimiessaan vanginvartijana vankileirillä.

Esad Landžon tarina kuullaan Anteeksiantamaton-dokumentissa.

Se sai ensi-iltansa valkokankaalla viime vuonna.

Dokumentin on ohjannut Lars Feldballe-Petersen.

Suomessa Esad on koettanut päästä elämän syrjään kiinni, mutta ei ole onnistunut. YLE

Esad Landžo on Bosnian sodan sotarikollinen. Hänet tuomittiin vuonna 1998 Haagin kansainvälisessä tuomioistuimessa 15 vuodeksi vankeuteen. Hän oli rikkonut Geneven sopimusta törkeästi tappamalla tahallisesti sekä rikkomalla sodan lakeja ja tapoja murhaamalla ja kiduttamalla. Tuomionsa, josta kärsi 10 vuotta, Esad suoritti Suomessa. Hän on jäänyt tänne asumaan.

Dokumenttiprojektissa nähtävä Lars Feldballe-Petersenin dokumentti sai ensi-iltansa viime vuoden loppupuolella. Jo silloin se herätti kysymyksiä anteeksiannosta ja sovituksesta. Voiko Esadin kaltaisia tekoja tehnyt mies pyytää ja saada anteeksi, myös itseltään?

Esadin äiti syyllistää itseään poikansa teoista, mutta on antanut tälle anteeksi. YLE

Esadin teoista kertovat Anteeksiantamattomassa hänen uhrinsa, jotka eivät ole valmiita unohtamaan eivätkä anteeksi antamaan.

- Hän tappoi meitä. Hän pakotti meidät juomaan omaa virtsaamme ja syömään multaa. Hän ampui minua, mutta aseessa oli paukkupatruuna. Otsaani jäi painauma, koska isku osui otsaluuhun, Slobodan Mrkajic kertoo dokumentissa.

Vaso Dordic kuvailee, kuinka Zengana tunnettu Esad nöyryytti häntä Celebicin vankileirillä, jossa tämä toimi kaksi kuukautta vanginvartijana.

- Esad pani minut polvistumaan veljeni eteen 280 muun vangin läsnä ollessa. Veljeni piti ottaa sukuelimensä esiin. Minun piti panna ne suuhuni, veljeni sukuelimet.

Myöhemmin Esad vei Vason kaivantoon ja hakkasi hänet.

- Esad poltti minut sytytyslangalla. Hän kietoi sen ympärilleni ja työnsi toisen pään takapuoleeni. Sitten hän sytytti sen, Vaso käy tapahtumia läpi.

Esad pääsee pyytämään joiltakin uhreiltaan anteeksi. Vastaanotto ei ole lämmin. YLE

Esad oli tapahtumien aikaan 19-vuotias.

- Tein todella pahoja asioita. Pystyisinkö itse antamaan anteeksi jollekulle kaltaiselleni? Esad kyselee itseltään.

Vastaus jää ilmaan.

Anteeksiantamaton tänään TV1:llä kello 21.30.